b'\n_START_ARTICLE_\nEvrikov zakonik\n_START_PARAGRAPH_\nEvrikov zakonik (latinsko Codex Evricianvs) je zbirka vizigotskih zakonov, ki so jo zbrali na ukaz vizigotskega kralja Evrika malo pred letom 480, verjetno v Toulousu ali morda v Arlesu. Zakonik je eden od najzgodnej\xc5\xa1ih primerov zgodnje germanske zakonodaje. Uredil ga je rimski pravnik in glavni kraljev svetovalec Leon. Zbirka je ve\xc4\x8dinoma neurejena. Izgleda, da so v njej zbrani vizigotski obi\xc4\x8daji, predelani po rimskim pravu._NEWLINE_Zakonik jasno lo\xc4\x8duje gotsko in galsko-rimsko skupnost. V dru\xc5\xbebi je obstajal razred gospodarjev, ki so se imenovali domini ali patroni, odvisno od tega, ali so bili lastniki su\xc5\xbenjev ali svobodnjaki. Svobodnjaki, ki so imeli nad seboj gospodarje, so se delili na bukelarije (buccellarii) in sajone (saiones). Bukelariji so bili razred vitezov, ki so lahko zamenjali svojega gospodarja, vendar so morali pred tem svojemu biv\xc5\xa1emu gospodarju vrniti vse pridobljene ugodnosti. Evrikov zakonik je prvi priznal bukelarije kot posebno kategorijo, ki so jo sku\xc5\xa1ali rimski cesarji prepovedati.'